Cangaço

**Cangaço** tir yolt vanziliyin pu lana tozekucinda koe Nordeste gola koe Brasila mali rav ke XIX-eafa decemda kali taneafu acku ke XX-eafa decemda. Koe bata lindafa gola is figapafa gu midura (&nbsp;*sertão*&nbsp;), seltafa tikira tid olgapafa isen volmiltaca tid zolonafa loon dam arlize.

Koe teca exura va felira ke pilkotik is bowere, jontik ayik gorayad da vanpiyid alizmonaf tozekik (&nbsp;*cangaceiro*&nbsp;), krabeson koe divatcepe ke patectay is kalaneyason va erba is sinka, djupojaxadason.

## Xanta
Sedme konak izvopik turietovayas va *seltafa tozekuca* num kodoplekuyus va *cangaceiro* gu bat lizor, ane sare ke brasilaf cangaço lizor ba xonukesisa rodara ke 1877-1878 tozuwer azen pelava tir katecton gu tela ke 1919.

Bak 1834 *cangaceiro* trogarn ta vuestera va blay dem wawaf tawadayik irubas koe letafe divatce valente Brasila is diskis va leltafe vage isu edji is ervo dum veya ik dierk i zelt ik nilaf wedap (&nbsp;*peixeira*&nbsp;) ixam zo faveyer. *Cancageiro* trogarn tiyir vetajaca bazesa va olkik me rodezales va dilint gu blira ke loon vonenafa gola ke biradom.

Banugale koe bana gola, toloya grustansana lospama dem ervokiraf tozekik tiyid. *Jagounço* tozekik tiyid erbudik kobas mu bettan dodeckes, i mu gubeon pilkotik djurojus va dilintaf pilkotik ik djutsunes va tawamidus dodelik.

Toleafa lospa, i tela dem *cangaceiro* gan lowawafi ki ke sanelia laninde zo zobeyer : bat tozekik va lanyona lovafa linulara al zaleyed, i va tulon sodegara is dimdolera ika logijafo dro is fastafa jora. Ikaon, sanelia va brava is sinka tiskayar ise givayar enide va ji (&nbsp;*volante*&nbsp;) stakseni gan bowere ta sopera di rodivvawayad.

Bat korik pomas va *cangaceiro* gu *coitero* zo yoltayad. Sinafa danda tiyid jonkafa : lantan tiyid milyasaf gu lan *cangaceiro* olkik oku vegungaf oku dikis, artan gan vonewera ke tcumivafi roti zo dulapayad, oken artan va sin dye kivackayad. Lan *cangaceiro* okilik ke Nordeste ke Brasila, tulon Antonio Silvino (&nbsp;1875-1944&nbsp;) tiyid sposaf gu teginyi, solve ar tiyid gu udutuca, tulon Rio Preto.

## Rujara
*Volante* jiik tiyid milk dem blayam (&nbsp;dem 20 ik 60 ervolitik&nbsp;) staksen gan kot galdolk ke galdafe sokasane ke Brasila, isen sinafa vuida tiyir tulizukara va *cangaceiro* tozekik isu kalvilara. Gu *macaco* (&nbsp;jidol&nbsp;) nope intaf lerkaf tantazukot is kalvegera va benplekura zo yoltayad.

## Martig ke ''cangaceiro'' tozekik
*Cangaceiro* tozekik pilkovon linulayad ise va int givageyed. Cugote grupasadackayad. Blis moe letaf siday ke Nordeste, vanmiae torestaala (&nbsp;*Caatinga*&nbsp;) gomobliyid. Soe nekev idul ke afizcek, *cangaceiro* tozekik va diskira va leltafe vage ingane gu konaka ksevafa vinotcinda is yantaki.

Va leltafa toba dem talolk is aryoni yantaki asadayani dum ta pertor dere faveyed. Nope idul is isk ke lava, lan *cangaceiro* tozekik va int fereon kofigayad.

## Ervo ke ''cangaceiro''
Ervo ke *cangaceiro* tozekik nelkon tiyid dierk ik tcabanes zelt. Westa is veya gu *pára belo* zo yoltad.

*Cangaceiro* va *peixera* al tusposayad, i va wed xanton zanudas va tucuara va kabay az dere malsaven ta nakera ok laridagabera va kosik.

## [[Lampião]], i sanef gradilik
Tel losposaf *cangaceiro* tozekik, i tel jontikviele gesian gu kotrafa izva ke *cangaço* lizor, tiyir ayikye yoltkirafe gu Virgulino Ferreira da Silva is ikayoltkirafe gu *[[Lampião]]*. Kobliyis bak 1897 koe Serra Talhada wida koe Pernambuco galdolk, va tozekafa klepa moni tolsanda bokayar ugale tiyir leltaf yambudik, nope jaxadara wal toloya yasa. Gadikye, i sutaf tawadayik, gan ardial bak koboda zo aytayar. Konake berikye otceyed voxen baroye va riyomeso Virgulino ko *cangaço* lizor dositayad.

Lampião grubeliyir ise va wezo diskiyir, isen batcoba tiyir riaca koe sutafa gola ke koak ke Nordeste. Torigino gu aotcaca ke gradilik is tozekik, Lampião ikayoltkirafo gu Senhor do Sertão (&nbsp;*Jiomik ke Sertão*&nbsp;) is Rei do Cangaço (&nbsp;*Gazik ke Cangaço*&nbsp;) vanpiyir tana sanefa brija ke Brasila. Bak tana inafa krabera, va Maria Bonita koe Bahia gadolk yerumayar. Inaf tozekikaf blay tiyir tegis bak mon 19 tanda ise meviele tiyir dem lo 50 okollakis ervokirik.

Lampião bak 1938 gan ardial koe xo tigiso jowon ice Bahia galdolk isu Alagoas zo aytayar viele kocenkasik va inafo pemaxo pu ardial razdayar. Zegodafa dilfura ton fortey tenuweyer. Kotak ke blay don Lampião is yerumanik zo xonukesiyir.

## Vunda
Bocaf kagrupen *cangaceiro* tozekik, Corisco, bak 1940 koe Barra do Mendes koe Bahia galdolk zo balieyer.

Sanefa nega nakilasa va *cangaceiro* ixam tiyid jontika titi decemda voxe moi xonukera ke Lampião is Corisco zo jonkayad, koswason va yon *nordestino* sanef ezlopik tukotabas va sinyona sega kan *cordel* dankinda gizirsena bak dolexo is kazaxo.

Turietavan *cangaceiro* tozekik porfeon tiyid detce ke dat reiz isu neva isu sanegaks isu elpat isu sumewisikifa skulta.

Sedme jontik brasilik, *cangaceiro* tozekik tid gradilik ke rwalt, i tec Robin Hood takon gu tawadayafa exura va gijarotiuca ke pilkotapikeem ke gola (&nbsp;*coronel*&nbsp;). Lampião re wan tir tel losposaf bat tozekik devilayas va sutaf patectay ke Nordeste.

## Yambafa brudira va cangaceiro tozekik
Koe Brasila, tulon, *cangaceiro* tid tana watsa ke berpot ke Jorge Amado sposaf suterotik, i ke *Seara Vermelha* berpot (&nbsp;*Kerafa warolara*&nbsp;)sanegayan bak 1946.

Bak 1997 Hermann wimbrasik va wimbra vergumveltkirafa gu *Caatinga* sanegar, i va  rupa icde *cangaceiro* dilizesa bak 1930-e sanda.

Koe Franca, titi 1980-e sanda, arotievafa Os Cangaceiros lexarega va vuestera va brasilafa eltafa tozekuca divedjon kretur, isen bak 1980 arotievaf francaf Bernard Lavilliers dankasik va Sertão danka (&nbsp;va danka &nbsp;) buner, i va danka vuestesa va sposaf cangaceiro Lampião.

Danilo Beyruth brasilaf wimbrasik va *Bando de Dois* wimbra sanegar, i va rupa ke toloy cangaceiro tozekik tis antaf moblisik ke blay tsalayan gan ardial. Bata rupa va sinafa jaxadara kareizur.

## Elpat
Konak elpat va sega ke cangaceiro al yunked, don :
* *O Cangaceiro*, gan Lima Barreto, 1953.
* *A Morte Comanda o Cangaço*, gan Walter Guimarães Motta, 1961.
* *Deus e o Diabo na Terra do Sol*, gan Glauber Rocha, 1963. 
* *Antonio Das Mortes* (*O Dragão da Maldade Contra o Santo Guerreiro*), gan Glauber Rocha, 1968
* *Baile Perfumado*, gan Paulo Caldas is Lírio Ferreira, 1997.
* *[[Lampião|Lampião, mort ou vif !]]*, gan Philippe Coudrin, 2006.

## Dere rupel

## Vuestexa

|style="vertical-align: top;"|

|}